
Κοζάνη, Πέμπτη 10 Σεπτεμβρίου 2026

ΔΕΛΤΙΟ ΤΥΠΟΥ
[bookmark: _GoBack]Δήμος Κοζάνης: Υπεγράφη η σύμβαση για κατασκευή ραμπών και χώρων υγιεινής για την πρόσβαση και την εξυπηρέτηση ΑμεΑ σε σχολικές μονάδες
Η σύμβαση με τίτλο «ΚΑΤΑΣΚΕΥΗ ΡΑΜΠΩΝ ΚΑΙ ΧΩΡΩΝ ΥΓΙΕΙΝΗΣ ΓΙΑ ΤΗΝ ΠΡΟΣΒΑΣΗ ΚΑΙ ΤΗΝ ΕΞΥΠΗΡΕΤΗΣΗ ΑΜΕΑ ΣΕ ΣΧΟΛΙΚΕΣ ΜΟΝΑΔΕΣ ΤΟΥ ΔΗΜΟΥ ΚΟΖΑΝΗΣ», προϋπολογισμού μελέτης 435.000,00€, υπεγράφη από τον Δήμαρχο Κοζάνης Γιάννη Κοκκαλιάρη και τον εκπρόσωπο της αναδόχου κατασκευάστριας εταιρείας «ΧΡΗΣΤΟΣ ΤΣΙΑΟΥΣΗΣ & ΣΙΑ Ε.Ε. (δ.τ. “ERGON DC’’)», παρουσία του Αντιπεριφερειάρχη Τεχνικών Έργων της Π.Ε. Κοζάνης Χάρη Γκοβεδάρου.
Το έργο, με χρηματοδότηση από την Περιφέρεια Δυτικής Μακεδονίας και πιο συγκεκριμένα από  το ΠΡΟΓΡΑΜΜΑ «ΔΥΤΙΚΗ ΜΑΚΕΔΟΝΙΑ 2021-2027» και στην Προτεραιότητα «Ενίσχυση της Κοινωνικής Ανάπτυξης της Περιφέρειας ΕΤΠΑ», αφορά επεμβάσεις που θα υλοποιηθούν σε χώρους εκπαιδευτηρίων Α/θμιας και Β/θμιας Εκπαίδευσης της πόλης της Κοζάνης και αναλυτικότερα στις παρακάτω σχολικές μονάδες:
Νηπιαγωγεία: 4ο, 6ο, 11ο, 12ο, 16ο, 17ο και 19ο.
Δημοτικά σχολεία: 1ο, 2ο, 6ο, 7ο, 8ο, 9ο, 10ο, Χ. Μεγδάνη, 12ο και 17ο.
Γυμνάσια: 2ο, 3ο, 4ο, 5ο, 6ο και 8ο.
Λύκεια: 1ο, 2ο, 3ο και 1ο & 4ο ΕΠΑΛ.
Σε αυτές τις σχολικές μονάδες πρόκειται να κατασκευασθούν ή να βελτιωθούν οι υφιστάμενες ράμπες, σύμφωνα με όσα αναφέρει η απόφαση με αρ.οικ.52487/ΦΕΚ Β/2002 άρθρο 1 παρ.α. Επίσης πρόκειται να διαμορφωθούν, χώροι WC για ΑμεΑ σύμφωνα με το άρθρο 4 της παραπάνω απόφασης. Για τις παρεμβάσεις λήφθηκαν υπόψη και οι Οδηγίες του Υπουργείου ΠΕΚΑ «Σχεδιάζοντας για Όλους».
Οι εργασίες που πρόκειται να γίνουν είναι εργασίες Οικοδομικές και Ηλεκτρομηχανολογικές.
Η συνολική προθεσμία περάτωσης του έργου ορίζεται σε δεκαοκτώ (18) μήνες και αρχίζει από την ημέρα υπογραφής της σύμβασης.
Με την παρούσα πράξη, που τεκμηριωμένα και εμπεριστατωμένα κατέθεσε ο Δήμος Κοζάνης και η οποία εγκρίθηκε από την Περιφέρεια Δυτικής Μακεδονίας, προχωράμε ακόμη πιο κοντά στον στόχο μας για σχολεία χωρίς εμπόδια και αποκλεισμούς, προσβάσιμα και λειτουργικά για όλες και όλους.    

Γραφείο Τύπου

